કેરી બદલી આપશે કે નહિ બદલી આપે એ અંગે મારા મનમાં શંકા-કુશંકા થતી હતી. જો ન બદલી આપે તો કેરી એમને એમ પાછી આપી દઈ મારા બે નંબરના પૈસામાંથી કેરીની રકમ જેટલાં નાણાં ઘરમાં આપી દેવાનો મેં નિશ્ચય કર્યો. (બે નંબરના પૈસાના ઉલ્લેખથી વાચકોએ ગેરસમજ ન કરવી. પૅન્શનની રકમમાંથી મને અંગત ઉપયોગ માટે વાપરવા મળેલી રકમમાંથી બચાવેલા પૈસાની અહીં વાત છે.) આ રકમ મારે માટે ઘણી કામની છે. પણ ઘરનાંનો કકળાટ દૂર થતો હોય તો એટલી રકમ કુરબાન કરી દેવા હું તૈયાર થયો.